ଶ୍ରୀଚରଣ  (ଜନ୍ମ : ୨୬ ମେ ୧୯୭୯) ଜଣେ ଓଡ଼ିଆ ଗାୟକ  । ଭଜନ, ଜଣାଣ ଓ ଆଧୁନିକ ଗୀତ ଗାଉଥିବା ଶ୍ରୀଚରଣ ବହୁ ଓଡ଼ିଆ କଥାଚିତ୍ରରେ ପ୍ରଚ୍ଛଦପଟ୍ଟ ଗାୟକଭାବରେ ମଧ୍ୟ କଣ୍ଠଦାନ କରିଛନ୍ତି । ଏଯାବତ ସେ ଦୁଇ ହଜାରରୁ ଅଧିକ ଭଜନ, ପାଞ୍ଚଶହରୁ ଅଧିକ ଆଲବମ ଓ ୮୦ରୁ ଅଧିକ ଓଡ଼ିଆ ଚଳଚ୍ଚିତ୍ରରେ କଣ୍ଠଦାନ କରିସାରିଛନ୍ତି । ଶ୍ରୀଚରଣ, ଜଗତସିଂହପୁର ଜିଲ୍ଲାର କୁଜଙ୍ଗ ପଞ୍ଚାୟତ ସମିତୀ ଅନ୍ତର୍ଗତ ସମାଗୋଳ ଗ୍ରାମରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ଭଗବାନ ମହାନ୍ତି ଓ ମାତାଙ୍କ ନାମ ସୁଲୋଚନା ମହାନ୍ତି । ସେମାନେ ଚାରି ଭାଇ ଓ ଜଣେ ଭଉଣୀ । ସେ ଗୁରୁ ଧୀରେନ୍ଦ୍ରନାଥ ସାହୁ, ଗୋପୀନାଥ ମହାନ୍ତି ଓ ରଞ୍ଜନ ନାଥଙ୍କଠାରୁ ସଙ୍ଗୀତ ଶିକ୍ଷାଲାଭ କରିଛନ୍ତି । ତାଙ୍କ ପ୍ରଥମ କ୍ୟାସେଟ ଥିଲା  "ଝଙ୍କଡ଼ ଗାଁ ପାରା"  । କିନ୍ତୁ ପ୍ରେମ ଆନନ୍ଦଙ୍କ ସଙ୍ଗୀତ ନିର୍ଦ୍ଦେଶନାରେ ନିର୍ମିତ  "ଅନ୍ଧ ଲଉଡ଼ି"  ଆଲବମ ତାଙ୍କୁ ଲୋକପ୍ରିୟତା ଆଣି ଦେଇଥିଲା ।